Linia M2 (metropolitana de Milan)

La linia 2 a l'è vuna di lign de la metropolitana de Milan e la conliga la città da Nord Est a Sud, cont i capoligna a Cologn Nord e Gessaa a Nord Est e Assagh Milanofiori Forum e Biegrass a sud.

A l'è de solit ciamada linia verda e l'è la pussee longa e l'unega cont di tocch in superfiss.

La incrosa la linia 1 a Cadorna FN e Lorett, la linia 3 a Central FS, la linia 4 a Sant Ambroeus e la linia 5 a Garibaldi FS.

 Storia 
 La prima tratta 
El 27 de settember 1969 a l'è verta la prima tratta in tra Goeubba e Caiazz. El 27 de april 1970 a l'è slongada per Central FS e 'l 12 de luj 1971 l'è completàda finna a Garibaldi FS.

A causa del ritard in la consegna di treni appòsta a hinn staa doperaa quej de la linia 1 adattaa in manera de podè circolà cont on pantograf pussee grand, inveci de quell de servizzi doperaa in deposit. La tension de la linia aerea a l'è sbassada a 750 Volt. El 8 de november 1971 riven i treni appòsta e donca la tension a l'è volzada a 1200 Volt, in comun cont i lign celer de l'Adda. In del 1972, cont la soppression del servizzi, a l'è volzaa al definitiv 1500 Volt.

 La tratta extraurbana 
In del 1968 a hinn staa inauguraa i lign celer de l'Adda, 'na tranvia extraurbana che la conligava Milan a Gorgonzoeula. Per on quaj ann i treni de la metropolitana e i tram hinn andaa in sui midemm binari, finna a che, in del 1972, el servizzi di lign celer a l'è staa soppress e la tratta de Goeubba a Gorgonzoeula a l'è stada integrada del tutt in la linia 2, menter i alter tratt a hinn staa sostituii di bus.

 El slongament Garibaldi-Cadorna 
In del 1970 a l'è approvaa el progett per slongà la linia de Garibaldi a Cadorna, cont dò stazion intermedij. La stazion de Moscova a l'è stada la prima a vess scavada senza bus vert in la terra, menter Lanza a l'è stada scavada in dò cann separaa. L'incros cont la linia rossa, giamò programma in del 1964, el s'è rivelaa falaa e l'è staa adeguaa.

La tratta, longa circa 2'200 meter, a l'è stada verta el 3 de marz 1978.
 La diramazion per Cològn 
Semper in del 1970 a l'è approvada 'na diramazion de Goeubba a Bettola de Cològn, giamò prevista in di lign celer. Per fermà minga la viabilità a l'è deciduu de fàlla in viadott. El tronch, longh 3'360 m, a l'è attivaa el 7 de giugn 1981 insemma a 'n noeuv deposit e a 'n parchegg de scambi cont la tangenzial.

 I slongament Porta Genova, Ròmol e Gessaa 
In del 1978 scomincen i lavorà per menà la linia de Cadorna a Porta Genova FS: La tratta, longa circa 2 km, a l'è scavada a colonn sovrapognuu per ciappà esperienza per la linia 3 e l'è stada inaugurada el 30 de ottober 1983.

El 13 de april 1985 a l'è inauguraa el tratt de Gorgonzoeula a Gessaa. In del midemm dì a l'è inauguraa el tratt de Porta Genova a Romol, scominciaa in del 1980 e longh 980 meter.
 El slongament per Famagosta e Biegrass e la diramazion per Assagh 
El 1 de november del 1994 a l'è attivaa el noeuv capoligna de Famagosta, in occasion di 30 agn de la metropolitana. In del 2005 a l'è slongaa finna a Piazza Biegrass.

El 20 de fevree del 2011 a l'è inaugrada, in superfis, 'na diramazion per Assagh, parallela a l'autostrada per Genova.
 I lavorà per impermeabilizzà e i propòst de slongament 
La tratta in tra Lorett e Lambraa a l'è famosa per i sò problema de aqua, degià che l'è in su 'na aves: In del 2019 gh'hinn staa 'n mugg de lavorà per provà a miôrà la situazion, tant che la tratta a l'è stada sospenduda per tutt l'agost 2019. I lavorà hinn staa giamò preparaa in notturna del giugn e de luj, cont on taj de la frequenza, e anca a settember, cont el binari unich in tra Caiazz e Lambraa per mità mes.

Semper in tra el 2018 e 'l 2019 la gh'è stada 'na sospension notturna de la tratta in tra Goeubba e Gessaa per di reson de linia aerea.

A l'è stada insubida 'na noeuva tratta de Assagh a Binasch, ma l'è mai stada analizzada seriament.

 Caratteristegh tecnegh 
La linia a l'è a scartament standard e cont trazion a 1,5 kV in correnta continova che l'è dada de 'na linia aerea. El segnalament ferroviari a l'è de tipo classich, a blocch automàtich e de velocità. Per el 2024 el gh'avaria de vess sostituii cont on sistema a blocch mobil.

 Riferiment 
M2 interrotta tutta agosto tra Udine e Loreto
Lavori linea Verde Atm M2 | Informazioni e orari, bus sostitutivi
Treni ogni 16 minuti e capolinea "anticipati": disagi in arrivo sulla metro verde M2 a Milano

 Bibliografia 






Categoria:Linia M2 (metropolitana de Milan)